Birgitte Vind (S), 2021-05-17:
Tak for ordet.
Vi behandler i dag et forslag fra Venstre om at pålægge regeringen inden den 1. maj 2021 at fremsætte et lovforslag, hvor der oprettes en ny forsøgsordning med udvidede frikommuneforsøg.
Den udvidede frikommuneforsøgsordning skal medføre, at alle 98 kommuner skal kunne ansøge om at gennemføre konkrete forsøgsforløb inden for et eller flere velfærdsområder efter eget valg.
Vi er i Socialdemokratiet enige med forslagsstillerne i, at frikommuneforsøg grundlæggende er en god ting.
Og for os er der ingen tvivl om, at frikommuneforsøg har været en gevinst.
Men samtidig må vi også erkende, at frikommuneforsøgene heller ikke har været det nybrud, som vi måske har gået og ventet på – i hvert fald ikke et nybrud, som har forplantet sig til den måde, vi styrer kommunerne på.
Regeringen besluttede i december 2019 at omdirigere ansøgninger om frikommuneforsøg til behandling i regi af den udvidede udfordringsret, og der blev lukket for yderligere ansøgninger, og i marts 2020 besluttede regeringen ikke at gennemføre forsøg som led i anden runde for friinstitutionsforsøg, da der bl.a. var et meget begrænset antal interesserede ansøgere – kun 3 ud af 98 kommuner.
Hvis forslaget, vi behandler her i dag, skal have gang på jorden, så skal flere vise interesse.
Vi er i Socialdemokratiet overbevist om, at der skal andre og mere grundlæggende forandringer til end det, vi har set frikommuneforsøgene kan.
Vi er faktisk helt på linje med Venstre om, at vi skal nytænke den kommunale opgavevaretagelse og afbureaukratisere statslige regler, og vi er faktisk rigtig glade for, at Venstre også er optaget af den her dagsorden.
Vi vil fra Socialdemokratiets side bare gøre det meget grundigt og måske mere vidtgående end det, frikommuneforsøg i virkeligheden giver mulighed for.
Med velfærdsaftalerne har vi valgt at lægge ansvaret ud lokalt i den 3-årige forsøgsordning for at forsøge at finde en ny og bedre vej til at forbedre velfærden.
Og det skal ske trinvis, da forsøget går i dybden med meget vidtgående frihedsgrader.
Og noget af det allermest essentielle i velfærdsaftalerne er jo netop ønsket om at give fagligt råderum tilbage til frontlinjemedarbejdere og ledere til gavn for borgerne.
Velfærdsaftalerne er mere end bare et forsøg.
De er for mig at se også trædesten på vej til et kommunalt Danmark, der er kendetegnet ved en høj grad af lokal autonomi, som ledere og medarbejdere og borgere kan se sig selv i.
Vi skal være os bevidst her i salen, at vi som politikere, både lokalt, men også nationalt, har det overordnede ansvar, og derfor skal vi altså sikre os, at det, vi sætter i søen, kan vi også stå inde for.
For det er sådan, at hvis vi skal kunne lave de grundlæggende ændringer og nytænke det kommunale område, er det vigtigt, at vi her fra Christiansborg kan følge op og understøtte forsøgene.
Der skal være opfølgning og et tæt samarbejde med hver af de kommuner, der måtte blive sat fri, og der skal vi også i første omgang være realistiske, i forhold til hvor mange områder og hvor mange kommuner vi reelt kan sætte fri.
Derfor mener vi ikke, at det er nu, vi lige skal give 98 kommuner fri adgang til frikommuneforsøg på alle mulige tænkelige områder.
Vi vil meget gerne kunne lave nogle grundige og velovervejede evalueringer af alle forsøg, så vi politisk kan drøfte, hvad forsøgene betyder for det fremtidige arbejde ude i kommunerne, og det skal gøres ordentligt.
Det betyder jo altså bare ikke, at vi skal læne os tilbage og bare se til.
Vi skal se velfærdsaftalerne som et større arbejde, som vi kun lige er begyndt på, og derfor er vi også rigtig glade for, at Venstre melder sig så klart ind i den her kamp om, at vi skal holde fokus på det store billede og de aftaler, som vi rent faktisk allerede har sat i værk.
Vi har i Socialdemokratiet store ambitioner om nytænkning og afbureaukratisering, og det ved jeg også Venstre har, så lad os se på det store billede sammen og på, hvordan vi sammen kan komme videre herfra, hvor vi står i dag.
Vi kan altså ikke støtte forslaget, som det ligger her i dag, men vi glæder os til den videre diskussion om, hvordan vi sammen kan lykkes med at opnå de fælles ambitioner, vi har om at afbureaukratisere.